সম্মেলক সুরের আম্রয়ে সূচনা হয় এই সংগীতাসরের। পেছনে নজরুলের প্রতিকৃতিকে রেখে দলবেঁধে মঞ্চে আসেন শিল্পীরা। অনেকটি কণ্ঠ মিলে যায় এক সুরে। গীত হয় ‘মৃত্যু নাই নাই দুঃখ, আছে শুধু প্রাণ’ শিরোনামের নজরুলসংগীত। এরপর একক কণ্ঠের পরিবেশনায় এগিয়ে যায় অনুষ্ঠান। প্রমিতা দে গেয়ে শোনান ‘কেন কাঁদে পরান’। করিম হাসান খান কণ্ঠে তুলে নেন ‘কেন ফোটে কেন কুসুম ঝরে যায়’ শীর্ষক সংগীত। জোসেফ কমল রড্রিক্সের কণ্ঠে গীত হয় ‘আমি আছি বলে দুখ পাও তুমি’। খায়রুল আনাম শাকিল পরিবেশন করেন ‘তুমি যতই দহনা দুখের অনলে’। এ ছাড়া একক সংগীত পরিবেশন করেন সালাহউদ্দিন আহমেদ, ইয়াকুব আলী খান, সেলিনা হোসেন, মঈদুল ইসলাম, নাসিমা শাহীন ফ্যান্সী, রেজাউল করিম, বিজন চন্দ্র মিস্ত্রী, মুশতারী হোসেন পান্না প্রমুখ। সম্মেলক সুরের আশ্রয়ে শেষ হয় অনুষ্ঠান। পরিবেশিত হয় ‘শুভ্র সমুজ্জ্বল হে চির-নিমর্ল’ শিরোনামের গান।